
Urmam cursurile studiilor aprofundate în Biofizică la Universitatea „Alexandru 
Ioan Cuza” din Iaşi (UAIC), când am fost invitată să fac reportaje pe teme culturale la 
o televiziune locală din urbe. A fost un moment de cotitură în viaţa mea, înțelegând 
fascinanta lume jurnalistică pe care aveam să o cultiv permanent. Începând cu anul 
2002, aflată deja la Cluj-Napoca, lucrând într-o instituţie de cultură în care se întâlneau 
remarcabile personalităţi clujene, am început să mă implic în presa scrisă. Începând 
cu publicaţiile clujene — „Curierul Primăriei”, „Cetatea culturală”, „Oraşul” etc. dar 
şi cele online, aflate în plin avânt, condeiul meu începea să prindă consistenţă. În 
paralel, din dorinţa de a-mi pune bazele teoretice ale comunicării de masă, am urmat 
şi cursurile masteratului de Comunicare şi Relaţii publice, organizat de SNSPA, 
Bucureşti, şi ale şcolii doctorale în Filosofie şi Ştiinţe social-politice, în cadrul UAIC, 
finalizată cu teza: „Discursul presei scrise şi Violenţa simbolică. Analiza unei campanii 
electorale”. Din 2011, aveam să fiu redactor şef adjunct şi, la scurtă vreme, redactor 
şef la revista „Destine literare” din Montreal. De altfel, sub oblăduirea unor scriitori 
şi jurnalişti preţuiţi în ţară şi în afara ei - îi voi aminti în ordine alfabetică - Virgil 
Bulat, Alexandru Cetăţeanu, Virgil Cisteianu, Dan Culcer, Dan Ionescu, Lucian Hetco, 
Corneliu Leu, Marcel Mureşeanu, George Roca, Victor Roşca, Artur Silvestri şi mulţi 
alţii) am început să fiu prezentă şi în presa de limba română din Canada, SUA, Franţa, 
Germania, Australia ş.a.m.d. Din anul 2013, când am devenit parte din familia Uniunii 
Ziariştilor Profesioniști din România (UZPR), condeiul meu jurnalistic a fost primit cu 
deschidere şi validat, de trei ani fiind redactor şef al Revistei UZPR. În egală măsură, 
ca cercetător ştiinţific la Facultatea de Informatică, în cadrul UAIC şi la Institutul 
de Informatică Teoretică, Academia Română - filiala Iaşi, am o activitate extrem de 
bogată în colectivele de redacţie ale multor reviste de prestigiu din domeniul prelucrării 
limbajului natural / inteligenţă artificială din USA, Australia, India etc. Ceea ce pot 
spune, activitatea jurnalistică este o provocare continuă. 

